b'\n_START_ARTICLE_\nEnrique Vera\n_START_SECTION_\nKlubska kariera\n_START_PARAGRAPH_\nVera je \xc5\xbee zgodaj v svoji karieri igral za \xc5\xa1tevilne paragvajske klube, med drugim za Resistencio, Sol de Am\xc3\xa9rica in Sportivo Ite\xc3\xb1o. Leta 2004 si je od\xc5\xa1el kruh slu\xc5\xbeit v Ekvador, kjer je bil \xc4\x8dlan Aucasa, Olmeda in LDU Quita. Ob koncu leta 2007 ga je ekvadorski \xc4\x8dasopis El Comercio imenoval za najbolj\xc5\xa1ega tujega igralca v ekvadorski ligi in za najbolj\xc5\xa1ega igralca ekvadorske lige pretekle sezone. _NEWLINE_Leta 2008 je bil Vera pomemben \xc4\x8dlen ekipe LDU Quita, ki je osvojila ju\xc5\xbenoameri\xc5\xa1ko Ligo prvakov, Copo Libertadores 2008. To je bila prva mednarodna lovorika katerega koli ekvadorskega kluba v zgodovini. Vero so po osvojenem pokalu tudi uvrstili v sanjsko mo\xc5\xa1tvo, strokovnjaki so ga skupaj s soigralcema Dami\xc3\xa1nom Mansojem in Joffrejem Guerr\xc3\xb3nom postavili na mesto prvega rezervnega vezista. Kmalu po slavju v Copi Libertadores je podpisal \xc5\xa1tiriletno pogodbo z mehi\xc5\xa1kim mo\xc5\xa1tvom Club Am\xc3\xa9rica. Svoj prvi zadetek za to mehi\xc5\xa1ko ekipo je Vera dosegel v 4. kolu Aperture 2008, tedaj je Club Am\xc3\xa9rica iztr\xc5\xbeil remi z 1\xe2\x80\x931 proti Pachuci.  18. junija 2009 so Vero Mehi\xc4\x8dani zaradi slabih predstav posodili nazaj v ekvadorski LDU Quito. V kratkem \xc4\x8dasu v ekvadorski prestolnici je bil znova vitalen \xc4\x8dlan mo\xc5\xa1tva, ki je osvojilo dve novi mednarodni lovoriki: Recopo Sudamericano 2009 in Copo Sudamericano 2009._NEWLINE_Leta 2010 je okrepil mehi\xc5\xa1kega prvoliga\xc5\xa1a Atlas.\n_START_SECTION_\nReprezentan\xc4\x8dna kariera\n_START_PARAGRAPH_\nVera je za paragvajsko reprezentanco prvi\xc4\x8d nastopil leta 2007, ko ga je vpoklical selektor Gerardo Martino. Odtlej je imel Vera vse pomembnej\xc5\xa1o vlogo v reprezentanci, s katero se je udele\xc5\xbeil Cope Am\xc3\xa9rice 2007 in Svetovnega prvenstva 2010. Na prvenstvu je na drugi tekmi Paragvajcev v skupini F dosegel svoj tretji reprezentan\xc4\x8dni zadetek, s katerim je na\xc4\x8del mre\xc5\xbeo Slova\xc5\xa1ke, ki je na koncu padla z rezultatom 2\xe2\x80\x930.'